遊白石巖
作者：樓鑰
朝代：宋

paragraphs: 我遊僊都觀獨峯，轍迹雖在車不通。
鼎湖望極幾怊悵，悵無羽翮凌天風。
茲來樂成望白石，玉甑突兀摩蒼穹。
人言真人老聃裔，鑿開洞府遺僊蹤。
無人共登青雲梯，躋攀伴我惟枯筇。
縈回約略三十里，踏遍萬疊高巃嵸。
斷崖泠泠落殘雨，雙石凜凜亭孤松。
却從山椒下谷口，石欄屈曲遮碧椶。
頗疑山高氣凝凜，古來積雪今未融。
是誰玉斧妙鑴斲，僊洞雙闢驚神工。
巖深白日尚幽閟，別有石竅開天聰。
傳聞峯頭貯清泚，苔罅涓滴聲冬瓏。
奮身更與上虛閣，海山錯立煙濛濛。
脚底千山行伏龍，手揮五絃俯冥鴻。
霜林摇落當玄冬，長嘯一覽萬象空。
解衣寄宿旦過寮，魂夢亦墮冰壺中。
曉看日出滄海東，蠟炬百萬燒天紅。
眼高不數鴈蕩雄，行田下笑康樂公。
未能辟穀追僊翁，頗亦有意棲琳宮。
三山不覺去人遠，安期羨門宜相從。
驂鸞駕鶴太多事，但欲御氣遊無窮。